|  |
| --- |
| ALMINNELIGE BETINGELSER FOR KJØP |
| VARER |

|  |
| --- |
|  |

1. **ALMINNELIGE BESTEMMELSER**
	1. Med Kontrakten menes avtaledokumentet, disse alminnelige betingelser for kjøp av varer, samt eventuelle vedlegg, tillegg eller endringer som er skriftlig avtalt.
	2. Med Leveransen menes det Leverandøren skal levere iht. Kontrakten.
	3. I tilfelle motstrid mellom Kontraktens ulike dokumenter, reguleres motstriden slik angitt i avtaledokumentet.
	4. Alle varsler, krav eller andre meddelelser knyttet til Kontrakten skal gis skriftlig til den postadressen eller elektroniske adressen som fremgår av bilag 4 for den aktuelle type henvendelse.
2. **LEVERANDØRENS PLIKTER**
	1. Leveransen skal være i samsvar med kravene i Kontrakten, herunder Oppdragsgivers kravspesifikasjon i bilag 1, og i tillegg være av god kvalitet, funksjonere normalt, samt være komplett, fullstendig og egnet for det formål Leveransen er tiltenkt. Leveransen skal omfatte all nødvendig dokumentasjon, som sertifikater, beskrivelser, tegninger, instrukser mv. Leverandørens spesifikasjon av Leveransen følger av bilag 2 og Leverandørens tilbud.
	2. Leveransen skal utføres og være i samsvar med gjeldende lover, forskrifter og enkeltvedtak Leverandøren er eller burde være kjent med.
	3. Leverandøren skal kun benytte personell med nødvendige faglige kvalifikasjoner, og skal ha en organisasjon som er tilpasset Leveransen.
	4. Leverandøren skal innhente nødvendige tillatelser fra offentlige organer for gjennomføring av Leveransen, som kan innhentes i Leverandørens navn. Leverandøren skal gi Oppdragsgiveren den nødvendige dokumentasjon og assistanse i forbindelse med Oppdragsgiverens innhenting av tillatelser fra offentlige organer.
	5. Leverandøren skal ikke overlate arbeid knyttet til Leveransen til underleverandører uten Oppdragsgiverens skriftlige samtykke. Slikt samtykke fritar ikke Leverandøren for noen plikter etter Kontrakten.
	6. Dersom Leveransen gjelder arbeid i eller i nærheten av jernbane, skal Leverandøren overholde krav som fremgår av bilag 6.
	7. Leverandøren plikter til enhver tid å følge de sikkerhetsreglene og sikkerhetsprosedyrene Oppdragsgiveren fastsetter. Ved bruk av underleverandører skal tilsvarende bestemmelse videreføres mot disse.
	8. Leverandøren skal ha et implementert kvalitets/ledelsessystem i samsvar med siste versjoner av NS-EN ISO 9001 (kvalitet) eller tilsvarende, NS-EN ISO 14001 (Ytre miljø) eller tilsvarende og NS-EN ISO 45001 (Arbeidsmiljø og helse) eller tilsvarende. Øvrige krav til kvalitet, HMS og Ytre miljø fremgår av bilag 6.
	9. Leverandøren skal iverksette forholdsmessige tiltak for å ivareta krav til informasjonssikkerhet i forbindelse med Leveransen.
	10. Er det avtalt levering iht. INCOTERMS, skal den versjon som gjelder ved kontraktsinngåelsen anvendes.
	11. Når Leverandøren anser Leveransen som utført, skal han varsle Oppdragsgiveren skriftlig så snart som mulig. Innen rimelig tid etter at slikt varsel er mottatt, skal Oppdragsgiveren ved skriftlig melding enten akseptere utførelsen av Leveransen, eller erklære at Leveransen utførelse ikke er akseptert og årsaken til dette.
3. **INNSTALLASJON. TESTER**

Bestemmelsene i dette pkt. 3 kommer bare til anvendelse dersom det er avtalt at Leveransen skal omfatte installasjonsarbeider og/eller tester.

* 1. Ved installasjonsarbeider og/eller gjennomføring av tester på Oppdragsgiverens virksomhetssted skal Leverandøren overholde gjeldende regler for sikkerhet og arbeidsforhold. Oppdragsgiveren skal, på Leverandørens anmodning, informere om egne regler.
	2. Levering anses først å ha funnet sted når installasjonsarbeider og/eller tester er ferdig utført og Oppdragsgiveren skriftlig har bekreftet at Leveransen er akseptert. Slik aksept skal meddeles Leverandøren uten ugrunnet opphold.
	3. Leverandøren skal, i god tid før installasjonsarbeider og/eller tester starter, fremlegge en fremdriftsplan for de ytelser Oppdragsgiveren iht. Kontrakten skal bidra med.
	4. Dersom annet ikke er avtalt i bilag 5 og 6, dekker det avtalte vederlag for Leveransen også installasjonsarbeider og/eller gjennomføring av tester.
	5. Dersom annet ikke er avtalt i bilag 4, skal Leverandøren tegne ansvarsforsikring med minimum dekning lik NOK 5 mill. pr. skadetilfelle for skade som måtte påføres Oppdragsgiverens og/eller tredjemanns eiendom samt ansatte i forbindelse med installasjonsarbeid og/eller gjennomføring av tester.
1. **FREMDRIFT. LEVERING**
	1. **Fremdrift**

Leverandøren skal levere Leveransen iht. leveringstid angitt i fremdriftsplanen i bilag 3. Ytterligere krav fremgår av bilag 6.

Dersom Leverandøren har grunn til å tro at avtalt leveringstid ikke kan overholdes, skal han straks varsle Oppdragsgiveren skriftlig. Varselet skal oppgi årsak til forsinkelsen, antatt innvirkning på avtalt leveringstidspunkt, samt forslag til tiltak for å begrense forsinkelsen. Leverandøren skal dekke egne kostnader som påløper for å begrense forsinkelsen, med mindre denne skyldes Oppdragsgiverens forhold.

Leverandøren er ansvarlig for tap Oppdragsgiveren lider som kunne ha vært unngått dersom Leverandøren hadde gitt Oppdragsgiveren varsel i rett tid.

Dersom det i bilag 6 fremgår at det skal foretas særskilte tester, skal art og omfang av slike tester være nærmere beskrevet i bilag 6.

* 1. **Levering**

Dersom ikke annet er avtalt, skal levering anses å ha funnet sted når leveringsdato er nådd, Leveransen er overlevert til Oppdragsgiveren, Oppdragsgiveren har, dersom det er aktuelt, signert fraktbrev, pakkseddel e.l. og eventuell installasjon og tester er fullført og bestått.

1. **GARANTIPERIODE OG GARANTIYTELSER**
	1. Leverandøren garanterer for at Leveransen oppfyller kravene i pkt. 2.1 til definerte ytelser og funksjoner, og myndighetenes forskrifter og lover iht. pkt. 2.4.
	2. Med mindre annet er avtalt i bilag 4, er garantiperioden for Leveransen 3 år regnet fra det tidspunktet Leveransen er tatt i bruk for sitt tiltenkte formål, dog ikke lengre enn 6 år regnet fra levering iht. pkt. 4.2.
2. **KUNDENS PLIKTER**
	1. Kunden er forpliktet til å undersøke leveransen etter vanlige kjøpsrettslige regler og slik god forretningsskikk tilsier.
3. **KRAV TIL SIKRING (SECURITY)**
	1. Leverandørens kvalitetssystem skal dekke fagområdet sikring (security).
	2. Leverandøren skal i utøvelsen av oppgaver for Oppdragsgiveren utøve styring av sikring iht. gjeldende «forskrift om sikring på jernbane.
	3. Leverandørens styring av sikring iht. sikringsforskriften innebærer blant annet at Leverandøren skal oppfylle forskriftens bestemmelser om taushetsplikt og håndtering av «skjermet informasjon» etter forskriftens § 3-3 og § 3-5.
	4. Leverandøren skal ha et kvalitetssystem som sikrer at nødvendige taushetserklæringer iht. sikringsforskriften § 3-5 innhentes fra alt personell som har tilgang til informasjon som beskrevet i sikringsforskriften § 3-3. Det er avgjørende at Leverandøren oppfyller sikringsforskriftens formål, jf. sikringsforskriften § 1-1, ved å sikre at informasjon som beskriver sårbarheter som lar seg utnytte til uønskede hendelser, som f.eks. terror, ikke blir gjort tilgjengelig for uvedkommende.
	5. Leverandøren er ansvarlig for umiddelbar varsling/rapportering til Oppdragsgiveren av alle uønskede handlinger og hendelser relatert til sikring, samt trusler eller mistanke om slike handlinger/hendelser. Muntlig varsling/rapportering til Oppdragsgiveren skal skje umiddelbart, med etterfølgende skriftlig varsling/rapportering senest innen 24 timer.
	6. Oppdragsgiveren har rett til å følge opp at styrings- og sikringskrav fra Oppdragsgiveren og fra myndigheter er fulgt opp i Leverandørens arbeid. Leverandørens brudd på denne bestemmelsen anses som et vesentlig mislighold av kontraktsforpliktelsene.
	7. Leverandøren plikter å videreføre denne bestemmelsen i sine kontraktsforhold med underleverandører.
4. **KRAV TIL SERIØSITETSKRAV**
	1. **Etiske normer**

Handlinger i strid med lover, regler, kontraktens bestemmelser og god forretningsskikk skal ikke forekomme. Kunden aksepterer ikke forhold som er i strid med etiske normer som det er bred tilslutning om i samfunnet, herunder trakassering, diskriminering eller annen adferd som andre kan oppfatte som støtende, truende eller nedverdigende.

* 1. **Overordnede seriøsitetskrav**

Leverandøren skal etterleve alle gjeldende lover og regler i sin virksomhet.

Leverandøren skal snarest varsle Oppdragsgiveren dersom mulige inhabilitetsforhold oppstår.

Leverandøren skal gjøre Oppdragsgiverens varslingskanal kjent blant sine ansatte og overfor underleverandører ved oppdrag for Oppdragsgiveren. For mer informasjon se https://www.banenor.no/leverandor/varsling-av-kritikkverdige-forhold/

Leverandøren skal ikke tilby, gi eller ta imot gaver, representasjon eller utgiftsdekning som kan gi, eller oppfattes til å gi, en utilbørlig fordel i forbindelse med en persons stilling, verv eller oppdrag.

* 1. **Kriminell organisasjon, korrupsjon, hvitvasking og bedrageri**

Leverandøren skal etablere nødvendige tiltak for å unngå at virksomhetens finansielle transaksjoner benyttes til hvitvasking.

Oppdragsgiveren kan i alle tilfeller heve kontrakten dersom Leverandøren etter kontraktsinngåelsen ved rettskraftig dom blir dømt for deltakelse i en kriminell organisasjon eller for korrupsjon, bedrageri eller hvitvasking av penger.

Videre foreligger hevingsrett dersom Leverandøren etter kontraktsinngåelsen ved rettskraftig dom er kjent skyldig i straffbare forhold som angår den yrkesmessige vandel, eller i sitt yrke har gjort seg skyldig i alvorlige forsømmelser mot faglige eller etiske krav i vedkommende bransje.

Likeledes kan Oppdragsgiveren heve kontrakten dersom det kan sannsynliggjøres med alminnelig sannsynlighetsovervekt at Leverandøren har gjort seg skyldig i slike forhold.

* 1. **Sosialt ansvar**

Leveransen skal gjennomføres og produseres i samsvar med grunnleggende krav til menneskerettigheter, arbeidstakerrettigheter og miljø, slik disse framkommer i lovgivning på produksjonsstedet(-ne) og følgende konvensjoner:

- FNs menneskerettighetserklæring

- FNs barnekonvensjon art. 32

- ILO konvensjon nr. 29, 87, 98, 100,105, 111, 138 og 182.

Leverandøren skal kunne dokumentere at arbeidet blir utført i samsvar med ovenstående. Dersom slik dokumentasjon ikke fremlegges eller det oppdages brudd på ovenstående bestemmelser, har Oppdragsgiveren rett til å kreve at Leverandøren umiddelbart retter opp forholdet, samt rett til å ilegge Leverandøren en dagbot.

Dersom Leverandøren ikke retter forholdet innen 30 dager etter at Oppdragsgiveren har krevd det eller forholdet er av en slik art at det ikke kan rettes, skal brudd på denne bestemmelsen anses som et vesentlig mislighold av kontraktsforpliktelsene og gi grunnlag for å heve kontrakten. Oppdragsgiveren kan alternativt kreve omlevering av deler, materialer, komponenter eller andre deler av Leveransen som er produsert i strid med denne bestemmelse, uavhengig av kostnadene ved slik omlevering, samt kreve erstatning for tap som følge av misligholdet. Ved beregningen av tapet skal det ikke gjøres fradrag for påløpt dagbot.

Leverandøren har bevisbyrden for at denne bestemmelsen er overholdt.

* 1. **Lønns- og arbeidsvilkår**

På områder dekket av forskrift om allmenngjort tariffavtale skal Leverandøren ha lønns- og arbeidsvilkår i samsvar med gjeldende forskrifter. På områder som ikke er dekket av forskrift om allmenngjort tariffavtale, skal Leverandøren ha lønns- og arbeidsvilkår iht. gjeldende landsomfattende tariffavtale for den aktuelle bransje.

Med lønns- og arbeidsvilkår menes i denne sammenheng bestemmelser om minste arbeidstid, lønn, herunder overtidstillegg, skift- og turnustillegg og ulempetillegg, og dekning av utgifter til reise, kost og losji, i den grad slike bestemmelser følger av tariffavtalen.

Leverandøren skal sørge for at ansatte i egen og eventuelle underleverandørers organisasjon, som direkte medvirker til å oppfylle kontrakten, har lønns- og arbeidsvilkår i samsvar med denne bestemmelse. Bestemmelsen gjelder for arbeider som utføres i Norge.

Oppdragsgiveren eller den han utpeker har adgang til å føre tilsyn og kontroll med Leverandøren og skal gis adgang til innsyn i nødvendige dokumenter for å påse at kontraktens krav til lønns- og arbeidsvilkår er oppfylt. Herunder plikter Leverandøren på forespørsel å gi byggherren kopi av ansettelseskontrakter til de arbeidstakerne som direkte medvirker til å oppfylle kontrakten, deres lønnsslipper og timelister, arbeidsgiverens bankutskrift, samt dokumentasjon på ordnede boforhold for dem. Dokumentasjonen skal være på personnivå. I tillegg kan Oppdragsgiveren kreve å få adgang til lokaler som benyttes til innkvartering av ansatte.

Leverandøren skal gjennomføre nødvendige kontroller mot underleverandører.

Leverandøren skal dokumentere resultatet av kontrollene, og oversende dokumentasjonen til Oppdragsgiveren. På Oppdragsgiverens forlangende skal Leverandøren gjennomføre nærmere spesifiserte kontroller mot underleverandører. Dette innebærer at Leverandøren også skal kontrollere og dokumentere at arbeidstiden samlet sett holdes innenfor de grenser som er tillatt der Leverandørens egne arbeidstakere og/eller underleverandørers arbeidstakere utfører arbeid på andre prosjekter, for andre Kunder. Brudd på arbeidstidsbestemmelser anses i denne sammenheng å være brudd på arbeidstiden for Leverandøren.

Leverandøren har bevisbyrden for at denne bestemmelsen er overholdt. Ved brudd på denne bestemmelsen har Oppdragsgiveren en tilbakeholdsrett som fastsatt i bilag 3. Grove eller gjentatte brudd på denne bestemmelsen anses som et vesentlig mislighold av kontraktsforpliktelsene.

* 1. **Egenrapportering av lønns- og arbeidsvilkår**

Leverandøren skal levere utfylt skjema for egenrapportering av lønns- og arbeidsvilkår, se bilag 6, innen 4 uker etter kontraktsinngåelse. Nevnte skjema skal også leveres for samtlige underleverandører. Likeledes skal skjemaet fortløpende leveres av nye underleverandører som involveres underveis i Leveransen. Bestemmelsen gjelder for arbeider som utføres i Norge.

* 1. **Betaling til bank**

Lønn og annen godtgjørelse til egne ansatte, ansatte hos underleverandører, underleverandører og innleide skal utbetales til konto i bank.

* 1. **Overholdelse av sanksjonsloven med tilhørende forskrifter**

Begge parter skal overholde sanksjonsloven av 16. april 2021 nr. 18 med tilhørende forskrifter («sanksjonslovgivningen»). Partene skal holde hverandre løpende informert og oppdatert om forhold av betydning for dette.

På forespørsel skal Leverandøren sørge for at Oppdragsgiveren får den informasjon og dokumentasjon som er nødvendig for å kunne kontrollere at sanksjonslovgivningen overholdes i alle ledd i leverandørkjeden. Dette omfatter bl.a. informasjon om materialers opprinnelse, fraktordninger, forsyningslinjer og eierforhold hos Leverandøren, underleverandører og kontraktsmedhjelpere. Brudd på informasjons- og dokumentasjonsplikten bøtelegges etter sanksjonsbestemmelsen i bilag 2.

 Brudd på sanksjonslovgivningen hos Leverandøren anses som et vesentlig mislighold av kontraktsforpliktelsene. Tilsvarende gjelder dersom det er klart at brudd på sanksjonslovgivningen vil inntre. Leverandøren har bevisbyrden for at sanksjonslovgivningen er overholdt.

 Brudd på sanksjonslovgivningen hos en underleverandør gir Oppdragsgiveren saklig grunn til å kreve utskiftning. Tilsvarende gjelder dersom det er klart at brudd på sanksjonslovgivningen vil inntre eller der underleverandøren ikke innen angitte frister oversender etterspurt informasjon eller dokumentasjon.

* 1. **Videreføring av seriøsitetskrav til underleverandører**

Leverandøren plikter å videreføre alle krav i pkt. 8 i sine avtaler med underleverandører som direkte medvirker til å oppfylle arbeid under denne avtalen.

1. **ENDRINGER, UTSETTELSE OG AVBESTILLING**
	1. **Endringer**

Innenfor det partene med rimelighet kunne forvente da Kontrakten ble inngått, kan Oppdragsgiveren kreve kvalitetsmessige og/eller kvantitetsmessige endringer i Leveransen, samt endringer i fremdriftsplanen.

Oppdager Leverandøren behov for endringer, skal Oppdragsgiveren varsles skriftlig om dette så snart som mulig.

Krever Oppdragsgiveren endring, skal Leverandøren uten ugrunnet opphold utarbeide en bekreftelse som beskriver endringen, samt i et overslag opplyse om eventuelle virkninger på pris og fremdriftsplan.

Endringer skal være godkjent av Oppdragsgiveren ved skriftlig endringsordre før de iverksettes.

Vederlag for endringer skal være i samsvar med Kontraktens priser, normer og rater, og ellers i samsvar med Kontraktens opprinnelige prisnivå. Dersom en endring gir besparelser for Leverandøren, skal Oppdragsgiveren godskrives dette.

Er partene uenige om det beløp som skal tillegges eller fratrekkes kontraktsprisen eller andre konsekvenser som følge av en endring, skal Leverandøren likevel iverksette endringen uten å avvente endelig løsning av tvisten.

* 1. **Utsettelse**

Oppdragsgiveren kan ved skriftlig varsel utsette hele eller deler av Leveransen. Etter slikt varsel skal Leverandøren uten ugrunnet opphold meddele Oppdragsgiveren hvilke virkninger utsettelsen kan få på gjennomføringen av Leveransen. Leverandøren skal gjenoppta Leveransen straks Oppdragsgiveren varsler om dette.

I utsettelsesperioden skal Oppdragsgiveren kun dekke dokumenterte og nødvendige utgifter i forbindelse med demobilisering og mobilisering av personell.

Dersom utsettelsen varer utover 90 kalenderdager, har Leverandøren rett til å si opp Kontrakten ved skriftlig varsel til Oppdragsgiveren.

* 1. **Avbestilling**

Oppdragsgiveren kan ved skriftlig varsel til Leverandøren avbestille Leveransen helt eller delvis med umiddelbar virkning.

Etter slik avbestilling skal Oppdragsgiveren kun betale det beløp Leverandøren har til gode for den del av Leveransen som er utført, samt dekke dokumenterte og nødvendige utgifter oppstått som en direkte følge av avbestillingen.

1. **VEDERLAG OG BETALINGSBETINGELSER**
	1. Alle priser og nærmere betingelser for det vederlaget Oppdragsgiveren skal betale for Leverandørens ytelser, fremgår av bilag 5. Ytterligere betingelser fremgår av bilag 6.
	2. Med mindre annet er angitt i bilag 5 og 6, er alle priser oppgitt eksklusive merverdiavgift, men inkludert toll og eventuelt andre avgifter. Alle priser er i norske kroner, med mindre Oppdragsgiveren i bilag 5 og 6 har åpnet for at priser på komponenter som leveres fra utlandet, kan oppgis i utenlandsk valuta.
	3. Eventuelle bestemmelser om prisendringer fremgår av bilag 5 og 6.
	4. Det er et krav at leverandøren bruker elektronisk faktura i godkjent standardformat iht. forskrift av 2. april 2019 om elektronisk faktura i offentlige anskaffelser.
	5. Vederlag skal faktureres til de tider som fremgår av bilag 5 og 6. Leverandørens fakturaer skal spesifiseres og dokumenteres slik at Oppdragsgiveren enkelt kan kontrollere fakturaen i forhold til det avtalte vederlag. Utlegg skal angis særskilt.
	6. Betaling skal skje etter faktura per 30 kalenderdager.
	7. Dersom det er avtalt i bilag 4 at Leverandøren skal stille bankgaranti, plikter ikke Oppdragsgiveren å foreta utbetalinger før han har mottatt slik garanti.
	8. Hvis Oppdragsgiveren ikke betaler til avtalt tid, har Leverandøren krav på rente av det beløp som er forfalt til betaling, iht. lov 17. desember 1976 nr. 100 om renter ved forsinket betaling m.m.
	9. Hvis Oppdragsgiverens betalingsmislighold er vesentlig og forfalt vederlag med tillegg av forsinkelsesrenter ikke er betalt innen 30 kalenderdager fra forfall, kan Leverandøren sende skriftlig varsel til Oppdragsgiveren om at avtalen vil bli hevet dersom oppgjør ikke er skjedd innen 60 kalenderdager etter at varselet er mottatt. Heving kan ikke skje hvis Oppdragsgiveren gjør opp forfalt vederlag med tillegg av forsinkelsesrenter innen fristens utløp.
2. **MISLIGHOLD**
	1. **Hva som anses som mislighold**

Det foreligger mislighold dersom en av partene ikke oppfyller sine forpliktelser etter avtalen, og det ikke skyldes forhold som den annen part er ansvarlig for, eller force majeure.

* 1. **Varslingsplikt**

Hvis en av partene ikke kan oppfylle sine plikter som avtalt, skal parten så raskt som mulig gi den annen part skriftlig varsel om dette. Varselet skal angi årsaken til problemet og så vidt det er mulig angi når ytelsen kan leveres. Tilsvarende gjelder hvis det må antas ytterligere forsinkelser etter at første varsel er gitt.

* 1. **Dagbot ved forsinkelse**

Blir ikke avtalt tidspunkt for levering (leveringsfrist), eller annen frist som partene i bilag 3 og bilag 6 har knyttet dagbøter til, overholdt, og det ikke skyldes force majeure eller Oppdragsgiverens forhold, foreligger en forsinkelse fra Leverandørens side som gir grunnlag for dagbot.

Dagbotsatser, beregningsgrunnlag og løpetid for dagboten kan avtales i bilag 3 og bilag 6. Dersom ikke annet er avtalt, påløper i tilfelle forsinkelse dagbot med 4 promille av det totale vederlag som skal betales iht. Kontrakten for hver dag Leverandøren er forsinket. Samlet dagbot skal likevel ikke overstige 15% av det totale vederlag som skal betales iht. Kontrakten.

Dagboten påløper automatisk.

* 1. **Mangler**

Har Leveransen en mangel når den leveres til Oppdragsgiver, eller oppstår det mangel som Leverandøren har garantiansvar for etter pkt. 5, er Leverandøren ansvarlig for mangelen etter pkt. 11.5.

Oppdragsgiveren skal reklamere skriftlig innen rimelig tid etter at mangel er oppdaget, og ikke senere enn etter utløpet av garantiperioden i pkt. 5. For utbedringsarbeider løper en reklamasjonsfrist på 1 år fra det tidspunkt utbedringsarbeidet ble fullført, med mindre gjenstående del av garantiperioden er lengre. Reklamasjonsfristen løper ikke så lenge det foretas utbedringer eller annen aktivitet som er nødvendig for korrekt kontraktsoppfyllelse.

* 1. **Virkninger av mangel**

Dersom Oppdragsgiveren reklamerer, skal Leverandøren starte utbedring av mangelen omgående. Utbedring kan utsettes dersom Oppdragsgiveren har saklig grunn til å kreve det. Utbedring skal gjennomføres uten kostnader for Oppdragsgiveren.

Dersom Leverandøren ikke innen rimelig tid har utbedret mangelen, er Oppdragsgiveren per berettiget til selv eller ved andre å foreta utbedring for Leverandørens regning og risiko, eller kreve prisavslag. Det samme gjelder dersom det vil medføre vesentlig ulempe for Oppdragsgiveren å avvente Leverandørens utbedring. I slike tilfeller skal Leverandøren underrettes skriftlig før utbedring iverksettes.

Oppdragsgiveren kan kreve erstatning for tap han lider som følge av mangel. Slik erstatning er begrenset til direkte tap, med mindre Leverandøren eller noen han svarer for har utvist grov uaktsomhet eller forsett.

Oppdragsgiveren kan heve Kontrakten dersom mangelen medfører vesentlig kontraktsbrudd. I slike tilfeller kan Oppdragsgiveren motsette seg Leverandørens tilbud om utbedring.

* 1. **Tilbakehold av ytelser**

Ved Leverandørens mislighold kan Oppdragsgiveren holde betalingen tilbake, men ikke åpenbart mer enn det som er nødvendig for å sikre Oppdragsgiverens krav som følger av misligholdet. Leverandøren kan ikke holde tilbake ytelser som følge av Oppdragsgiverens mislighold, med mindre misligholdet er vesentlig.

* 1. **Prisavslag**

Hvis det tross gjentatte forsøk ikke har lykkes Leverandøren å avhjelpe en mangel, kan Oppdragsgiveren kreve forholdsmessig avslag i kontraktssummen. Prisavslag er kompensasjon for redusert verdi av det leverte, og er uavhengig av eventuell erstatning.

* 1. **Heving**

Dersom det foreligger vesentlig mislighold, kan den andre parten, etter å ha gitt den misligholdende part skriftlig varsel og rimelig frist til å bringe forholdet i orden, heve hele eller deler av Kontrakten med øyeblikkelig virkning.

Hvis det som er prestert frem til hevingstidspunktet er av en slik art at Oppdragsgiveren har lite eller ingen nytte av det presterte, kan Oppdragsgiveren i forbindelse med heving velge å kreve tilbakebetalt vederlag og eventuelle utgifter som Leverandøren har mottatt under avtalen, med tillegg av forsinkelsesrenter regnet fra det tidspunkt betaling er skjedd. For øvrig skal Oppdragsgiveren, i den utstrekning Oppdragsgiveren kan utnytte disse ytelsene som forutsatt, betale for ytelser som var prestert før hevingstidspunktet med fradrag av prisavslag iht. pkt. 11.7.

* 1. **Erstatning**

Hver av partene kan kreve erstattet ethvert direkte tap, herunder merkostnader ved dekningskjøp, tap som skyldes merarbeid og andre direkte kostnader i forbindelse med forsinkelse, mangel eller annet mislighold iht. pkt. 11, med mindre den misligholdende part godtgjør at misligholdet eller årsaken til misligholdet ikke skyldes den misligholdende part.

* 1. **Skadesløsholdelse**

Leverandøren skal holde Oppdragsgiveren skadesløs dersom utførelsen eller resultatet av Leveransen innebærer inngrep i tredjemanns patentrettigheter eller andre immaterielle rettigheter, unntatt når dette er en nødvendig følge av Oppdragsgiverens spesifikasjoner og Leverandøren ikke visste eller burde ha visst at slikt inngrep forelå.

1. **FORCE MAJEURE**
	1. Med force majeure menes en hendelse utenfor en parts kontroll som han ikke burde ha forutsett da Kontrakten ble inngått og som han heller ikke med rimelighet kan ventes å overvinne eller avverge virkningene av.
	2. Det foreligger ikke kontraktsbrudd i den utstrekning det godtgjøres at overholdelse av Kontrakten er blitt forhindret på grunn av force majeure. Hver av partene skal dekke sine omkostninger som skyldes force majeure**.**
	3. Den part som vil påberope seg force majeure, skal så snart som mulig gi den annen part varsel om force majeure situasjonen, dens årsak og antatte varighet.
	4. Hver av partene har rett til å si opp Kontrakten dersom force majeure situasjonen varer, eller det er klart at den vil vare, i mer enn 90 kalenderdager.
2. **FORSIKRING**
	1. Dersom ikke annet er avtalt i bilag 4, skal Leverandøren for egen regning tegne og opprettholde en ansvarsforsikring tilpasset Leverandørens virksomhet og Leveransens art. Ved installasjonsarbeid og/eller gjennomføring av tester skal ansvarsforsikringen som minimum oppfylle krav i pkt. 3.
	2. Leverandøren skal på Oppdragsgiverens anmodning utlevere forsikringssertifikat som dokumenterer at plikten er oppfylt.
3. **RETTIGHETER TIL RESULTATER. TAUSHETSPLIKT**
	1. **Eiendomsrett**

Når Leveransen tilvirkes særskilt, får Oppdragsgiveren eksklusiv eiendomsrett til Leveransen etter hvert som den tilvirkes. Alle rapporter, tegninger, spesifikasjoner og lignende dokumenter som utarbeides i forbindelse med Leveransen, inngår som en del av Leveransen.

* 1. **Taushetsplikt**

All informasjon som partene utveksler eller på annen måte tilegner seg i forbindelse med Leveransen, skal holdes hemmelig og ikke gjøres tilgjengelig for utenforstående uten skriftlig samtykke fra den annen part.

En part kan likevel gjøre slik informasjon tilgjengelig for utenforstående, dersom den allerede var kjent for parten på det tidspunktet informasjonen ble mottatt, er eller blir alminnelig kjent på annen måte enn ved feil begått av en av partene, mottas fra andre på rettmessig måte uten pålegg om hemmeligholdelse eller det er nødvendig iht. gjeldende lovgivning. Taushetsplikten er heller ikke til hinder for at partene kan utnytte erfaring og kompetanse som opparbeides i forbindelse med gjennomføringen av Kontrakten.

Partene kan også overføre informasjon til utenforstående i den utstrekning dette er nødvendig for oppfyllelse av Kontrakten, utnyttelse av resultatet av Leveransen eller den gjenstand Leveransen relaterer seg til, forutsatt at slik annen mottaker av informasjon pålegges en plikt til hemmeligholdelse slik det framgår av dette punkt.

Leverandøren skal ikke sende ut pressemelding eller på annen måte annonsere at denne Kontrakten er inngått uten Oppdragsgiverens skriftlige samtykke.

Oppdragsgiverens taushetsplikt er ikke mer omfattende enn det som følger av lov 10. februar 1967 om behandlingsmåten i forvaltningssaker eller tilsvarende sektorspesifikk regulering.

Taushetsplikten er ikke til hinder for utlevering av informasjon som kreves fremlagt iht. lov eller forskrift, herunder offentlighet og innsynsrett som følger av lov 19. mai 2006 om rett til innsyn i dokument i offentleg verksemd. Om mulig skal den annen part varsles før slik informasjon gis.

Partene skal ta nødvendige forholdsregler for å sikre at uvedkommende ikke får innsyn i eller kan bli kjent med taushetsbelagt informasjon. Taushetsplikten gjelder partenes ansatte, underleverandører og tredjeparter som handler på partenes vegne i forbindelse med gjennomføring av Kontrakten.

Taushetsplikten gjelder også etter at Kontrakten er opphørt. Ansatte eller andre som fratrer sin tjeneste hos en av partene, skal pålegges taushetsplikt også etter fratredelsen om forhold som nevnt ovenfor.

1. **OVERDRAGELSE AV RETTIGHETER OG PLIKTER. ANDRES BRUK AV RAMMEAVTALEN**
	1. Oppdragsgiveren kan helt eller delvis overdra sine rettigheter og plikter etter Kontrakten.
	2. Oppdragsgiveren kan pålegge entreprenører som skal utføre oppdrag for Oppdragsgiveren, å bestille varer fra denne rammeavtalen («pliktig bruk av rammeavtale»).

I forbindelse med slik pliktig bruk av rammeavtalen kan Oppdragsgiveren pålegge Leverandøren å fylle ut kontraktsammendraget i Bilag 6. Kontraktsammendraget skal kunne inngå i konkurransegrunnlaget for entreprisekontrakten. Etter at entreprisekontrakten er inngått, skal Oppdragsgiveren gi entreprenøren tilgang til de delene av rammeavtalen som er relevante for at entreprenøren skal bestille varer under denne.

Leverandør plikter å holde informasjonen i kontraktsammendraget oppdatert til enhver tid, og besvare forespørsler fra entreprenører som Oppdragsgiveren har inngått en entreprisekontrakt med.

* 1. Leverandøren kan ikke overdra sine rettigheter og plikter etter Kontrakten uten Oppdragsgiverens skriftlige samtykke. Samtykke kan ikke nektes uten saklig grunn.
1. **Evaluering**
	1. I forbindelse med avslutningen av Kontrakten skal det gjennomføres en evaluering av kontraktsgjennomføringen, inklusive etterlevelse av seriøsitetskrav. Ved langvarige Kontrakter kan det også bli gjennomført evaluering underveis. Leverandøren skal medvirke til gjennomføringen av evalueringen, herunder ved f.eks. å fylle ut skjema, stille til intervju med medarbeidere utpekt av Oppdragsgiveren, delta i møter osv. Leverandøren vil få oversendt resultater fra evalueringen, og gis mulighet til å komme med eventuelle kommentarer. Resultater fra evalueringen kan legges til grunn ved kvalifisering, vurdering og valg av leverandører til Oppdragsgiverens fremtidige avtaler.
2. **RETTSVALG OG VERNETING**
	1. Kontrakten er undergitt norsk rett.
	2. Partene godtar kun søksmål i forbindelse med Kontrakten ved sine respektive hjemting. Leverandøren godtar dessuten søksmål ved Oslo tingrett.